  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 21-тӥ гудырикошконэ Ижкарын «Папа в деле» ӵектосэн тодматӥзы. Выль мерлыко ӵектосэз Пинал лётчикъёслэн школазы Удмуртиысь атайёслэн кенешенызы валче дасям, солы Азьмуртлэн грантъёсъя фондэз дурбасьтӥз. Со сярысь элькун тӧролэн но кивалтэтлэн пресс-службазы ивортӥз. « "Папа в деле" ӵектослэн ужпумез – атайёсты эшшо юнгес огазеян но пӧртэм ужрадъёс пыр семья кусыпъёсты юнматон, пиналъёсты визьноданын атайлэсь интызэ будэтон но, бадӟымъёслэсь адӟем карыса, пиналъёслы патриот мылкыд пыӵатон. Оскисько, милям ваньмыз пӧрмоз » Дмитрий Чистяков, Удмуртиысь атайёслэн кенешсылэн тӧроез Кызьы вераз Пинал лётчикъёслэн школазылэн кивалтӥсезлэн воштӥсез Марина Онегова, ӵектос улсын трос пӧртэм ужрадъёс ортчозы, отчы Удмуртиын улӥсь 56 сюслэсь трос адямиез кыскыны чакламын. Нырысетӥез ужрад – «Папа может» спорт эстафета. Отчы атайёслэн но 8-12 аресъем пиослэн командаоссы пыриськозы. Куарусёнэ школаосын но муниципал кылдытэтъёсын ӵошастконъёс мынозы, нош Атайлэн нуналэз азьын (со коньывуонлэн куинетӥ арнянуналаз пусйиське – ред.) устоосыз командаос Драгунов нимо скверын финалэ люкаськозы. Озьы ик куарусёнэ – коньывуонэ «Весь в отца» элькун фотоконкурс ортчоз. Калыкен быръем устоосыз 30 ужъёс фотоадӟытонэ пырозы, со Ижысь Шор карлудын радъяськоз. Коньывуонэ атайёс понна дышетонъя но вераськон-кенешонъя «Отцы и дети» площадка усьтозы, со туала визьнодан ужпумъёслы сӥземын луоз. Озьы ик коньывуонысен оштолэзёзь атайёс кшолаосын «Делай как я» мастер-классъёс ортчытозы. Толсурысен южтолэзёзь атайёс но пиналъёс «Папа в деле» видеомарафонэ пыриськозы. Нош выль ар кутсконысен «Зарница отцов. Защитники Отечества» элькун шудонлэн выль сезонэз ӧдъялоз. Ӵектосэз атайёслэн но пиослэн хорзы но «Отцы и дети» форум йылпумъялозы. « Туала пиналъёс понна вань та ужрадъёс туж пайдаё луозы. Соин ик соосты азинтыны, нош пиналъёслэсь но атайёслэсь мылкыдзэс ӝутыны но дырзэс ӵошен ортчытонэ кысконо. Пияш атаезлэсь адӟем карыны, зэмс воргорон сямъёслы дышетскыны кулэ » Артур Орлов, Россилэн Героез «Папа в деле» ӵектосэн тодматон ужрадэ Удмуртиысь кивалтэтлэн тӧроез Ярослав Семёнов но пыриськиз. « Аатайёслэн кенешсылэн мыло-кыдо ужамез кунэн пуктэм ужпумъёсты быдэстэ: пиналъёслы Атыкай музъемез яратон мылкыд пыӵатон, арлыдоосты гажаны дышетон, пиналъёсты кышкытлыкъёслэсь утён но мукет со выллем. <…> Ми тӥледлы юрттыны котьку дась, угось асьмеос ӵошен одӥг ужпум понна тыршиськом – пиналъёсмы шудо мед луозы, солэсь валтӥсез номыр ӧвӧл » Ярослав Семёнов, Удмуртиысь кивалтэтлэн тӧроезлэн воштӥсез Тегъёс: Удмуртия Мерлык  